ಮನೆ ದರೋಡೆ, ಮಾರಣಾಂತಿಕ ಹಲ್ಲೆ ನಡೆಸಿ ಪರಾರಿ ಬಳ್ಳಾರಿ, 28 ಜುಲೈ ಹಿ.ಸ: ಆಯಂಕರ್: ಎತ್ತಿನಬೂದಿಹಾಳ್ ಗ್ರಾಮದ ಮನೆಯಲ್ಲಿ ದರೋಡೆ ಮಾಡಿ ಹಿಂದಿರುಗುತ್ತಿದ್ದಾಗ ಮನೆಯವರು ವಿರೋಧ ವ್ಯಕ್ತಪಡಿಸಿದಾಗ ಅವರ ಮೇಲೆ ಮಾರಣಾಂತಿಕ ಅಸ್ತ್ರಗಳಿಂದ ಹಲ್ಲೆ ನಡೆಸಿ ದರೋಡೆಕೋರರು ಪರಾರಿ ಆಗಿರುವ ಘಟನೆ ಬುಧವಾರ ನಸುಕಿನಲ್ಲಿ ನಡೆದಿದೆ.ಕುರುಬರ ದೊಡ್ಡಬಸಪ್ಪ 35 ಅವರ ಮನೆಯಲ್ಲಿ ದರೋಡೆ ನಡೆಸಿದ್ದ ನಾಲ್ವರು ಬೀರುವ ಮುರಿದು 1 ಲಕ್ಷ 28 ಸಾವಿರ ರೂಪಾಯಿ ನಗದು ಮತ್ತು 2 ತೊಲೆ ಚಿನ್ನದ ಆಭರಣಗಳನ್ನು ದೋಚಿದ್ದರು. ಆದರೆ, ಇವರು ಮನೆಯಿಂದ ಓಡಿ ಹೋಗಲು ಯತ್ನಿಸುತ್ತಿದ್ದರು. ಆಗ, ಕುರಿಗಳೊಂದಿಗೆ ಮನೆಯ ಹೊರಗಡೆ ಮಲಗಿದ್ದ ದೊಡ್ಡಬಸ್ಸಪ್ಪ ಮತ್ತು ಮಕ್ಕಳೊಂದಿಗೆ ಮನೆಯಲ್ಲಿ ಮಲಗಿದ್ದ ದೊಡ್ಡಬಸ್ಸಪ್ಪ ಅವರ ಪತ್ನಿ ಲಕ್ಷ್ಮಿ ಅವರಿಗೆ ಎಚ್ಚರವಾಗಿ ದರೋಡೆಕೋರರನ್ನು ಹಿಡಿಯಲು ಯತ್ನಿಸಿದಾಗ, ಅವರು ಲಕ್ಷ್ಮಿ ಅವರ ಮೇಲೆ ಕಬ್ಬಿಣದ ರಾಡ್ ಮತ್ತು ಇನ್ನಿತರೆ ಹರಿತವಾದ ಅಸ್ತ್ರಗಳಿಂದ ಹಲ್ಲೆ ನಡೆಸಿದ್ದಾರೆ. ಹೊರಗಡೆ ಮಲಗಿದ್ದ ದೊಡ್ಡಬಸ್ಸಪ್ಪ ಪತ್ನಿಯ ಸಹಾಯಕ್ಕೆ ಧಾವಿಸಿ ಬಂದಾಗ ಅವರ ಮೇಲೂ ದರೋಡೆಕೋರರು ಹಲ್ಲೆ ನಡೆಸಿ, ಪರಾರಿ ಆಗಿದ್ದಾರೆ ಎಂದು ಪೊಲೀಸರು ತಿಳಿಸಿದ್ದಾರೆ. ಈ ಸಂದರ್ಭದಲ್ಲಿ ಪ್ರತಾಪ್ 11 ನಿಗೂ ಪೆಟ್ಟುಗಳು ಬಿದ್ದಿವೆ. ದರೋಡೆಕೋರರು ಎತ್ತಿನಬೂದಿಹಾಳ್ ಗ್ರಾಮದವರೇ ಆಗಿದ್ದು ದರೋಡೆಕೋರರನ್ನು ಲಕ್ಷ್ಮಿ ಮತ್ತು ದೊಡ್ಡಬಸ್ಸಪ್ಪ ಅವರು ಗುರುತಿಸಿದ್ದು, ಹೆಸರುಗಳನ್ನು ತಿಳಿಸಿದ್ದು, ಆರೋಪಿಗಳ ಬಂಧನಕ್ಕೆ ಅಗತ್ಯ ಕ್ರಮಗಳನ್ನು ಕೈಗೊಳ್ಳಲಾಗಿದೆ ಎಂದು ಪೊಲೀಸರು ಪತ್ರಕರ್ತರಿಗೆ ಮಾಹಿತಿ ನೀಡಿದರು. ಗಾಯಾಳು ಲಕ್ಷ್ಮಿ ವಿಮ್ಸ್ ಆಸ್ಪತ್ರೆಯ ತುರ್ತು ಚಿಕಿತ್ಸಾ ಘಟಕದಲ್ಲಿ ಚಿಕಿತ್ಸೆ ಪಡೆಯುತ್ತಿದ್ದು, ಪ್ರಾಣಾಪಾಯದಿಂದ ಪಾರಾಗಿದ್ದಾರೆ. ಬಳ್ಳಾರಿ ಗ್ರಾಮೀಣ ಪೆÇಲೀಸ್ ಠಾಣೆಯಲ್ಲಿ ಪ್ರಕರಣ ದಾಖಲಿಸಲಾಗಿದ್ದು ತನಿಖೆ ನಡೆದಿದೆ.